Ranné vtáča: Fallon predáva sídlo v NY. Vodná dráha pri Vltave. Kanada bude trúchliť nad obeťami COVID-19
Moderátor Tonight Show Jimmy Fallon spoločne so svojou manželkou Nancy Juvonen predávajú byt v centre Manhattanu. Rada hlavného mesta Prahy schválila odkúpenie pozemku v Tróji, kde má vzniknúť Park vodných športov. Kanadská vláda vyhlásila na 11. marca "Národný spomienkový deň" a vyzvala Kanaďanov, aby si uctili pamiatku všetkých, ktorých pre koronavírus stratili.
Praha 1 sa pripojila k európskym mestám, ktoré riešia krátkodobé ubytovanie
Od začiatku marca má Praha 1 svojho zástupcu v skupine 22 regiónov a miest s názvom Aliancia európskych miest, ktorá kontroluje problematiku krátkodobých ubytovacích služieb. Aliancia je zoskupením európskych metropol a významných turistických destinácií združujúcim mestá ako Amsterdam, Atény, Barcelona, Berlín, Brusel, Londýn, Mníchov, Paríž či Praha. Hoci je Praha ako hlavné mesto zastúpená v Aliancii od roka 2020, prvá pražská mestská časť, ktorej sa krátkodobé prenájmy dotýkajú najviac, zatiaľ nemala svojho zástupcu v tomto významnom orgáne. To sa teraz zmenilo vďaka Výboru proti vyľudňovaniu centra a pre podporu komunitného života Prahy 1.
"Vo Výbore si uvedomujeme, že potrebujeme vymáhateľný právny rámec, a keďže otázka krátkodobých ubytovacích služieb je nadnárodnej povahy, som rada, že sa vďaka Aliancii môžeme aktívne podieľať na tvorbe európskych právnych nástrojov, ktoré nastavia jasné pravidlá,"
opísala Bronislava Sitár Baboráková, predsedníčka Výboru proti vyľudňovaniu centra a pre podporu komunitného života. Výbor a Prahu 1 zastupuje právnik Jan Eisenreich, ktorý sa dlhodobo venuje problematike krátkodobého ubytovania v bytoch.
Nová vodná dráha pri Vltave
Rada hlavného mesta Prahy schválila odkúpenie pozemku v Tróji, kde má vzniknúť Park vodných športov. Ten bude slúžiť profesionálnym športovcom aj širokej verejnosti. Za pozemok zaplatí hlavné mesto jeho vlastníkom dohromady 541 tisíc korún (vyše 20 tisíc eur, pozn. red.).
"Ani v dobe Covidu sa nesmie zabúdať na strategické rozvojové projekty mesta, kde bude môcť veľké množstvo Pražanov tráviť svoj voľný čas,"
hovorí radný pre oblasť majetku Jan Chabr. Stavba bude mať dve etapy: v prvej z nich vznikne nová slalomová dráha pre vodné športy, nadväzujúca druhá etapa bude zahŕňať prevažne parkovú úpravu okolitých plôch. Nová dráha pre vodný slalom bude merať na dĺžku zhruba 270 metrov, areál by mal mať kapacitu 1 500 divákov. Bude tak spĺňať parametre na usporadúvanie veľkých športových akcií, ako sú majstrovstvá sveta alebo preteky svetového pohára. Primárne však bude určený na tréningy vodného slalomu, raftingu alebo rodea na divokej vode, a k dispozícii bude aj na tréningy a súťaže zložiek integrovaného záchranného systému.
Tisíce protestujúcich žien v Barcelone
Včera, na Medzinárodný deň žien, protestovali v Španielsku tisíce žien proti násiliu a za podporu rovnoprávnosti. V krajine, kde sú ženské práva v posledných rokoch v politickom popredí, sa najväčšia demonštrácia konala v centre Barcelony. Väčšina protestujúcich mala transparenty fialovej farby, na ktorých bolo napísané napríklad "Násilie mužov je tiež pandémia".
Hoci bol barcelonský protest vopred schválený, účasť bola z dôvodu koronavírusu obmedzená na 3 500 ľudí, ktorí museli udržiavať odstup. Naopak, v Madride boli pochody zakázané s kritikou, že minuloročné zhromaždenie prispelo k šíreniu vírusu. Aj napriek tomu sa pár vzdorujúcich našlo a zhruba 50 žien protestovalo na slávnom námestí Puerta del Sol.
Kanada bude trúchliť nad obeťami COVID-19
Kanadský premiér Justin Trudeau uviedol, že krajina si vo štvrtok pripomenie viac ako 22 tisíc obetí COVID-19 a vzdá hold tým, ktorí s týmto vírusom bojujú. Vláda vyhlásila na 11. marca "Národný spomienkový deň" a vyzvala Kanaďanov, aby si uctili pamiatku všetkých, ktorých pre koronavírus stratili.
"Myšlienkou je tiež vzdať hold všetkým, ktorí pokračujú v tvrdej práci a prinášajú neuveriteľné obete v boji proti vírusu,"
uviedol Trudeau v pondelkovom vyhlásení. Kanada konečne dostala druhú vlnu pod kontrolu a mnoho provincií uvoľňuje zdravotné obmedzenia. Napriek tomu niektorí odborníci varujú, že môže byť na ceste tretia vlna sprevádzaná ešte nákazlivejšími variantmi. Vláda je uprostred zrýchľovania očkovania, ktoré bolo o dosť pomalšie než v mnohých iných vyspelých krajinách. Kanada momentálne očakáva, že do konca júna bude podaných 36,5 milióna schválených dávok.
Jimmy Fallon predáva svoje newyorské sídlo
Moderátor Tonight Show Jimmy Fallon spoločne so svojou manželkou Juvonen predávajú byt v centre Manhattanu. Pár chce za nehnuteľnosť v prepočte vyše 12,5 milióna eur. Fallon kúpil byt v roku 2002, ešte predtým, než sa oženil s Juvonen. Za spoločné roky však postupne odkúpili ďalšie tri byty v horných poschodiach historickej budovy Gramercy Park. Z jedného bytu sa tak stali rovno štyri so šiestimi spálňami a piatimi kúpeľňami.
Fallon a Juvonen premenili komplex na útulné a farebné sídlo. Obnovili napríklad pôvodné podlahy z tvrdého dreva a okenné rámy pochádzajúce až z roka 1883, keď bola budova postavená. V interiéri nechýbajú tapety zo 40. rokov a celková pestrofarebnosť jednotlivých miestností.